மேற் கூறப்பட்டவை பெருந்தோட்டங்களை மையமாகக் கொண்டு வாழ்கின்ற மக்களின் அபிவிருத்தியுடன் தொடர்புடையதாக காணப்படும். ஆனால் அதற்கு மேலாக தமது அபிவிருத்திப் பணிகளை விஸ்தரிக்க வேண்டிய பொறுப்பும் மலையகத் தலைவர்களுக்கு இருக்கின்றது. பெருந் தோட்டங்களுக்கென குடியமர்த்தப்பட்ட மக்களில் கணிசமானவர்கள் அன்று இடம்பெயர்ந்து சென்று நாட்டின் பல்வேறு மாவட்டங்களிலும் வாழ்கின்றனர். உண்மையில் அவர்கள் தங்களை மலையகத் தமிழர்கள் அல்லது இந்தியத் தமிழர்கள் என்ற அடையாளத்துடன் வாழ்கின்றனர். குறிப்பாக வடக்கு, கிழக்கில் வாழ்கின்ற இலங்கைத் தமிழர்களுடன் ஒருங்கிணைந்து காணப்படுபவர்களுக்கு மலையகத் தலைமைகளின் அனுசரணை இல்லாவிட்டாலும் அத்தகைய மக்களின் அடிப்படைத் தேவைகள் அங்குள்ள ஸ்தாபனங்களால் நிறைவு செய்யப்படாதவிடத்து மலையகத் தலைமைகளின் ஈடுபாடு அவசியமாகலாம். வவுனியா, கிளிநொச்சி, முல்லைதீவு போன்ற மாவட்டங்களில் இவ்வாறு குடிபெயர்ந்த மலையகத் தமிழர்கள் தனித் தனியே குடியிருப்புகளிலேயே வாழ்கின்றனர். அவர்களின் வாழ்வாதாரம், கல்வி, தொழில் பயிற்சி மற்றும் இன்னோரன்ன விடயங்களை இனங்கண்டு அவர்களுக்குப் பணியாற்ற வேண்டியவர்களாக மலையகத் தலைவர்கள் உள்ளனர்.